|  |  |
| --- | --- |
| **ROKODELSKA PANOGA** | **Coklarstvo** |
| **POVZETEK** | |
| Coklarstvo je rokodelska panoga ročnega izdelovanja lesenih cokel, zlasti replik naše dediščine, povezana s tesarstvom in mizarstvom. | |
| **OPIS PANOGE** | |
| Coklarstvo je ročno izdelovanje lesenih cokel, domnevno najstarejše vrste obuval, ki so se na Slovenskem najdlje ohranile na Gorenjskem, v Zgornjem Posočju, na Kozjaku, Koroškem, zlasti pa na Pohorju, kjer je bilo izdelovanje cokel še posebej razvito.  V slovenski coklarski dediščini so najbolj značilne cokle v celoti izdelane iz lesa. Stopalo je iz trdega lesa (npr. javorja, maklena, topola), zgornji del pa je spleten iz viter mehkejšega lesa (npr. mladega macesna, smrekovine). Pogoste so cokle z zgornjim delom iz svinjskega ali govejega usnja, ki so lahko podložene s klobučevino. Poznamo tudi cokle, ki so v celoti izdelane iz lesa (iz enega kosa), in pa varianto čevljev, ki imajo lesen podplat.  Prve cokle, prepletene z vitrami, so starejšega izvora in so bile pogoste že v srednjem veku, različica z usnjem pa se je pojavila kasneje. Z imenom cokle je slovensko ozemlje povezano z romaniziranimi staroselci ali furlanskimi sosedi, saj tam imenujejo leseno obuvalo »zokoi«, »sokui«, »zokri«.  Cokle, katere v Kobaridu imenujejo tudi »košpe«, so bile obuvalo kmečkega prebivalstva za opravljanje vsakodnevnih opravil. Ker so vodoodporne in dobro ščitijo pred udarci, so bile namenjene rabi v hlevu in okrog hiše, pogosto so jih nosili tudi pastirji. Cokle so se uporabljale tudi za delo na polju, v rudnikih in kasneje v tovarnah. Cokle so izdelovali predvsem coklarji, ponekod tudi kmetje doma ali pastirji v planinah. Nekateri so bili v tem delu posebni mojstri. Odlični izdelovalci cokel so bili Pohorci, še posebej vaščani vasi Skomarje.  Pri izdelavi cokel je bila pomembna trdota lesa, saj je vplivala na to, kako natančno in s kakšno lahkoto so bile izdelane. Trši les je bilo težje ročno obdelovati, a se je obdeloval bolj fino in natančnejše kot mehkejši. V Posočju so za lesene podplate običajno uporabljali bukov ali javorov les, ki je zelo lahek in obenem zelo trpežen. Pred obdelavo mora biti les tudi svež in primerno vlažen, da ne razpoka med samo izdelavo ali pozneje med sušenjem.  Pri izdelavi cokel iz enega samega kosa lesa so najprej odsekali manjši kos debla ter ga s sekiro le na grobo obdelali in mu s tem dali osnovno obliko. Nato je sledilo rezbarjenje oziroma struženje. Za to so uporabili strug, ki ima na vrhu ročko, na koncu pa kljukast del, ki ga je coklar pritrdil na podlago. Na sredinskem delu orodja je rezilo, s katerim so coklam dali še bolj značilno oziroma jasno podobo. Ko so cokle dobile končno obliko, so potrebovale še luknjo za stopalo. To so naredili tako, da so coklo najprej zataknili na podlago, da se ni premikala. Potem so uporabili posebno rezilo, ki ima na vrhu ročko v obliki črke t, da se lažje vrti, na koncu pa rezilo kapljaste oblike. Na ta način so v cokle zvrtali in izrezljali vdolbino za noge. Podplat je bil pri coklah v sprednjem delu ukrivljen nekoliko navzgor in oblikovan v konico. Ko se je par cokel posušil, je lahko sledilo še krašenje z različnimi barvami in poslikavami. Za boljši oprijem stopala so na Tolminskem in Kamniškem okrog pete dodali še poseben usnjen trak – opetnik ali zapetnik. Na spodnji strani je bil lesen podplat okovan z železnimi žeblji, včasih tudi s posebej za ta namen izdelanimi podkvami.  Spreten coklar je za izdelavo cokel potreboval od pet do šest ur. Pri delu je uporabil: sekiro – bognarico, strgalo – strup, teslo, rajkmaster in druga orodja.  Cokle so leseno obuvalo, razširjeno po vsem svetu. Zaradi enostavne izdelave in vsestranske uporabnosti so v mnogih kulturah veljale za tradicionalno obuvalo revnih. Kot samostojno obuvalo za zaščito nog so lesene cokle od 12. stoletja dalje nosili kmetje po vsej Evropi pri delu in na zahtevnejših poteh, v 19. stoletju jih začnejo opuščati zaradi dostopnosti drugih obuval. Cokle so znova »odkrili« v 70. letih 20. stoletja; široka je ponudba različnih obuval z lesenim podplatom ali natikačev – obuval v formi cokel, tako so se kot udobno obuvalo za nekatere poklice in za prosti čas ohranile do danes. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za izdelovanje cokel so potrebna znanja in veščine poznavanja lesa in rokovanja s tesarskim orodjem (različna dleta, noži ter sekiri »huč« in »teslo«). Formalno ali neformalno izobraževanje ne obstajata, obstaja le še nekaj starejših nosilcev znanja. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Register nesnovne kulturne dediščine Slovenije. Znanja so zelo ogrožena, saj je v Sloveniji le še nekaj starejših izdelovalcev. |
| **Vidik identitete in prepoznavnosti** | Rokodelci niso povezani. Panoga je pomembna za ohranjanje dediščine alpskega sveta (Velika planina), Pohorja (npr. Skomarje), Trente … |
| **Vidik družbenega in gospodarskega napredka** | Cokle so izdelovali ročno, v sodobnosti pa so na voljo različni stroji, ki delo zelo olajšajo. Cokle so leseno, trajnostno obuvalo, kar ima pozitivne učinke na varstvo okolja. Podjetje Kopitarna Sevnica izdeluje različna obuvala z lesenim podplatom. |
| **Vidik učinkov na medgeneracijsko povezovanje in vseživljenjsko učenje** | Ni zaznanih učinkov na medgeneracijsko povezovanje in vseživljenjsko učenje. |
| **Vidik učinkov na turizem** | Dediščino pohorskih cokel predstavljajo v vaškem muzeju v Skomarjah. Po coklah se imenuje tudi prireditev Pohorska cokla. Cokle so pomemben element identitete Pohorja. Dejavnost bi bila lahko pomemben del slovenske spominkarske ponudbe, zlasti v planšarskem svetu. Na Veliki planini se na primer ob uprizoritvah dediščine interpretira preteklo podobo pastirjev, kjer imajo lesene cokle posebno mesto. |
| **Viri in literatura** | Bogataj, Janez  1999 *Mojstrovine Slovenije: Srečanja s sodobnimi rokodelci, Gorenjski tisk, Ljubljana, str. 28,* 274.  Bogataj, Janez  1993 *Ljudska umetnost in obrti v Sloveniji*. Ljubljana: Domus.  Bogataj, Janez  1989 *Domače obrti na Slovenskem*, DZS, Ljubljana, str. 106, 107.  <https://www.etno-muzej.si/cokle>  <https://coklarstvo.splet.arnes.si/>  <http://www.tol-muzej.si/zanimivosti/lesene-cokle>  <https://www.etno-muzej.si/cokle>  <http://odmev.zrc-sazu.si/planina/OstalaOprema.htm>  https://issuu.com/destinacijarogla/docs/19\_lto\_turisti\_\_ni\_vodnik\_2013\_slo\_ |